Borgtog vir polisieman wat verpleegster glo doodskietTembisa-hospitaal. (Foto: Guillem Sartorio/AFP) ŉ Polisiebeampte wat sy lewensmaat in Februarie glo by die Tembisa-hospitaal in Gauteng doodgeskiet het, is Woensdag borgtog van R5 000 toegestaan. Konst. Lucky Mudau (31), wat tans geskors is, het Lebo Monene, ŉ verpleegster, na bewering op 9 Februarie in die parkeerterrein van dié hospitaal geskiet en toe die vuurwapen op homself gerig. News24 berig dat Mudau Woensdagoggend in ŉ rolstoel in die hof verskyn het. Daar is in die hof onthul dat die besering wat Mudau opgedoen het toe hy homself geskiet het, hom kwadruplegies gelaat het. Phindi Mjonodwane, woordvoerder vir die Nasionale Vervolgingsgesag, het bevestig dat die staat nie borgtog teengestaan het nie. Die saak is tot 21 September uitgestel. Maroela Media het vroeër berig dat die konstabel ten tyde van die voorval aan die Ekurhuleni-distrik se trio-taakspan verbonde was. Hy was aan diens toe hy die betrokke Woensdagoggend by die hospitaal se parkeerterrein ingery het. Sy selfdoodpoging was onsuksesvol en hy is in ŉ kritieke toestand met ŉ helikopter na ŉ ander hospitaal geneem. Monene is op die toneel dood verklaar en Mudau staan op aanklag van moord tereg. Die motief vir die moord is nie bekend nie.